ET Euroopa Liidu Teataja C 166/18

(Tõlge)

Elist pärinevate isikuandmete töötlemine terrorismivastase võitluse eesmärgil Ameerika Ühendriikide rahandusministeeriumis — „SWIFT”

(2007/C 166/09)

Terroristide rahastamise jälgimisprogramm — Ameerika Ühendriikide rahandusministeeriumi tähelepanekud

Käesolevates tähelepanekutes kirjeldatakse USA rahandusministeeriumi Terroristide rahastamise jälgimisprogrammi (TFTP) ja eelkõige halduskorras välja nõutud SWIFTi andmete töötlemisel, kasutamisel ja levitamisel kehtivaid rangeid kontrolle ja tagatisi. Neid kontrolle ja tagatisi kohaldatakse kõikide SWIFTi andmetele juurdepääsu omavate isikute suhtes, välja arvatud, kui on teisiti osutatud konkreetses näidetes, nagu kirjeldustes SWIFTilt pärit andmest saadud juhtlõngade jagamise kohta välisriikide valitsustega.

TFTP rajaneb õigusele, on hoolikalt suunatud, võimas ja edukas ning seotud eraelu puutumatuse tagatistega. See väljendab täpselt seda, mida kodanikud ootavad ja loodavad, et valitsused teevad nende kaitsmiseks terrorismiohu eest.

Rahandusministeeriumi terrorismi rahastamise jälgimisprogramm

Peatselt pärast 11. septembri 2001. aasta rünnakuid käivitas rahandusministeerium TFTP osana püüdlusest võtta kasutusele kõik olemasolevad vahendid terroristide ja nende võrgustike jälitamiseks. Rahandusministeerium nõudis TFTP raames Ülemaailmse pankadevahelise finantstelekommunikatsiooni ühingu (SWIFT, Belgias asuv äriühing, mis haldab pangatehingute alase teabe edastamiseks kasutatavat ülemaailmset sõnumiedastussüsteemi) USAs tegutsevalt keskuselt halduskorras välja terrorismiga seotud andmeid. Nende väljanõuetega nõutakse, et SWIFT edastaks rahandusministeeriumile teatavad finantstehingute dokumendid, mida säilitatakse SWIFTi USA filiaalis tema tavapärase tegevuse käigus, et kasutada neid üksnes terrorismivastase võitluse eesmärgil, nagu on täpsustatud järgnevates osades.

TFTP põhiprintsiibid

TFTP on algusest peale kujundatud ja ellu viidud selliselt, et vastata kohaldatavatele USA õigusnormidele, aidata kaasa ülemaailmse terrorismiga võitlemisele ning austada ja kaitsta Ameerika Ühendriikides hoitavate SWIFT andmete võimalikku äritundlikkust ja eraelu puutumatuse aspekte. TFTP raames võetakse arvesse hõlmatava teabe võimalikku äritundlikkust ja eraelu puutumatuse huvisid ning käesolevates tähelepanekus kirjeldatud tagatisi kohaldatakse asjaomaste isikute rahvusest või elukohast olenemata. Programm sisaldab mitmeid kattuvaid valitsuse ja iseseisvaid kontrolle tagamaks, et oma loomult limiteeritud andmetes sooritatakse otsinguid üksnes terrorismivastastel eesmärkidel ning et kõiki andmeid säilitatakse turvalises keskkonnas ja neid töödeldakse nõuetekohaselt.

Rahandusministeeriumi kõik tegevused SWIFTi USA filiaalilt eriteabe saamiseks ja selle kasutamiseks üksnes terrorismi või selle rahastamise uurimise, avastamise, ennetamise ja/või selle eest vastutusele võtmise eesmärgil või seotud järgnevad uurimised ja vastutusele võtmised on kooskõlas USA õigusega. Lisaks ei sooritata SWIFTi esitatud andmetes otsingut selliste tõendite kogumiseks või sellise tegevuse tuvastamiseks, mis ei ole seotud terrorismi või selle rahastamisega, isegi kui selline tegevus võib olla ebaseaduslik. Rahandusministeerium ei soorita otsinguid SWIFTi andmetes, samuti ei saa seda teavet kasutada maksupettuste, rahapesu, majandusspionaaži, narkokaubanduse või muu kriminaalse tegevuse ülduurimisega seoses, välja arvatud kui konkreetsel juhul on selline tegevus seotud terrorismi või selle rahastamisega.

SWIFTilt väljanõude alusel saadud andmed koosnevad täidetud finantstehingute sõnumite koopiatest, st SWIFTi USA filiaalis tavapärase äritegevuse käigus säilitatavatest äridokumentide elektroonilistest koopiatest. Kuigi neid andmeid võidakse veidi töödelda, kasutades käesolevas dokumendis kirjeldatud terrorismivastase tegevuse raames teostatava andmete otsimise ja hankimise äärmiselt piiratud õigust, ei muudeta andmebaasis, milles otsingut sooritatakse, tehingut vahendavate üksiksõnumite raames andmeid, nendega ei manipuleerita ning neid ei lisata ega kustutata.

TFTP on osutunud tõhusaks uurimisvahendiks, mis on märkimisväärselt aidanud kaasa USA kodanike ja teiste inimeste kaitsmisele kogu maailmas ning Ameerika ja teiste riikide julgeoleku tagamisele. Programm on olnud kasulik terroristide ja nende rahastajate tuvastamisel ja tabamisel ning selle abil on saadud mitmeid juhtlõngu, mis on edastatud jälitus- ja õiguskaitseasutuste terrorismivastase võitluse ekspertidele kogu maailmas.

Euroopa Liidus tõstatatud küsimused

Pärast TFTP kohta teabe avaldamist 2006. aasta juunis tõstatati ELis küsimused seoses TFTP programmiga ning eelkõige seoses võimalusega, et rahandusministeeriumil võib olla juurdepääs SWIFTi poolt töödeldud finantstehingutes sisalduvatele isikuandmetele, mis on seotud tuvastatud või tuvastatava füüsilise isikuga. Nimelt tõstatati küsimused TFTP kokkusobivuse kohta andmekaitse direktiivis (Euroopa Parlamendi ja nõukogu 24. oktoobri 1995. aasta direktiiv 95/46/EÜ üksikisikute kaitse kohta isikuandmete töötlemisel ja nende andmete vaba liikumise kohta) ning samuti liikmesriikide seda direktiivi rakendavates õigusaktides kehtestatud kohustustega.

SWIFT andmete olemus

SWIFTilt välja nõutud finantstehingute andmed võivad sisaldada teavet, mille abil saab tuvastada tehingu sooritajat ja/või vastuvõtjat, sealhulgas tema nime, kontonumbrit, aadressi, isikukoodi ja muid isikuandmeid. Oleks äärmiselt ebatõenäoline, et SWIFTi finantsandmed sisaldaksid „tundlikke” andmeid, millele on osutatud direktiivi 95/46/EÜ artiklis 8 (st rassiline või etniline päritolu, poliitilised vaated, usulised või filosoofilised tõekspidamised, ametiühingusse kuuluvus ning teave isiku tervise või seksuaalelu kohta).

Rahvusvahelised terrorismi rahastamise vastased põhimõtted

TFTPs kasutatud SWIFTi finantsandmed on äärmiselt väärtuslikud ülemaailmse terrorismi ja selle rahastamise vastu võitlemisel ning valitsuse ülesande täitmisel kaitsta rahvast ja tagada riiklik julgeolek ning avastada, ennetada ja uurida terrorikuritegusid ja nende eest vastutusele võtta.

Rahvusvaheline üldsus ja riiklikud asutused tunnistavad, et raha on terrorismi elushoidjaks. Seda kajastatakse 1999. aasta Ühinenud Rahvaste Organisatsiooni rahvusvahelises konventsioonis terrorismi rahastamise tõkestamiseks ning mitmetes Ühinenud Rahvaste Organisatsiooni resolutsioonides, mis on seotud terrorismiaktide rahastamise vältimise ja tõkestamisega, eelkõige Ühinenud Rahvaste Organisatsiooni Julgeolekunõukogu resolutsioonis 1373. Rahandusministeerium ja kongress rajasid 2004. aastal Ameerika Ühendriikides terrorismi ja rahastamise jälgimise büroo, mis korraldab ministeeriumi õiguskaitse- ja jälitusülesannete täitmist, et kaitsta finantssüsteemi ebaseadusliku kasutamise vastu ning võidelda muu hulgas terrorismiohu ja muude riiklikku julgeolekut ähvardavate ohtude vastu. Selle asutuse erinevad osakonnad koguvad teavet õiguskaitse-, jälitus- ja finantsasutustelt ning analüüsivad, kuidas terroristid (ja muud kurjategijad) saavad, liigutavad ja hoiavad raha. See võimaldab asutusel külmutada terroristide vara, võidelda terrorismi vastu üldiselt ning töötada välja terrorismi rahastamise vastased normid ning neid edendada Ameerika Ühendriikides ja mujal maailmas.

Need ja muud algatused kajastavad igapäevast reaalsust, et terroristid sõltuvad korrapärasest rahavoost, et maksta oma agentidele, korraldada reisimist, koolitada uusi liikmeid, võltsida dokumente, maksta altkäemaksu, omandada relvi ning sooritada rünnakuid. Pangasüsteemi kaudu raha saatmiseks esitavad nad sageli teavet, millest jäävad maha sellised konkreetsed juhtlõngad, mis võivad terrorismi uurimist edasi viia. Seetõttu asetavad terrorismivastase võitluse ametnikud kõrge panuse finantsuurimisele, sealhulgas sellistest programmidest nagu TFTP saadud teabele, millel on hindamatu väärtus ülemaailmse terrorismi vastu võitlemisel.

See on ka põhjuseks, miks finantssektori suhtes kohaldatakse laialdaselt jäädvustamis- ja aruandlusnõudeid, mis on ette nähtud valitsuse terrorismivastaste jõupingutuste toetuseks. Kogu maailmas on riigid selle seadusega sätestanud, mis on kooskõlas rahapesuvastase töökonna soovitustega. Näiteks Ameerika Ühendriikides on pangasaladuste seadus peamiseks seadusandlikuks aluseks. Euroopas on siseriiklikus õiguses rakendatud sarnaseid sätteid, mis on kooskõlas kolmanda rahapesu käsitleva direktiiviga ning viimati Euroopa Parlamendi ja nõukogu 15. novembri 2006. aasta määrusega (EÜ) nr 1781/2006 raha ülekandmisel edastatava maksjaga seotud teabe kohta.

Seadusjärgne pädevus saada ja kasutada SWIFTi andmeid

SWIFTile esitatud väljanõuded rajanevad pikaaegsel seadusandlikul alusel ning sellega seotud korraldusel terrorismi ja selle rahastamise vastu võitlemise kohta. 1977. aasta Rahvusvahelise erakorraliste majandusvolituste aktiga (IEEPA) volitatakse Ameerika Ühendriikide presidenti riigis väljakuulutatud eriolukorra ajal uurima pangaülekandeid ja muid tehinguid, mille suhtes välisriigi kodanikul on huvisid. Sarnaselt annab 1945. aasta Ühinenud Rahvaste Organisatsiooni osalemisakt (UNPA) presidendile volitused ÜRO Julgeolekunõukogu resolutsioonide rakendamisel uurida mis tahes välismaalase ja Ameerika Ühendriikide vahelisi majandussidemeid või sidepidamisvahendeid.

President väljastas 23. septembril 2001 korralduse 13224, toetudes seejuures osaliselt IEEPAle ja UNPAle ning tsiteerides Talibani ja Al-Qaidat käsitlevaid ÜRO Julgeolekunõukogu resolutsioone. Selles korralduses kuulutas president välja riikliku eriolukorra 11. septembri terrorirünnakute ning edasiste rünnakute jätkuva ja vahetu ohuga tegelemiseks ning arestis selliste isikute vara, kes sooritavad, ähvardavad sooritada terrorirünnakuid või toetavad neid, ning keelas nendega tehingute tegemise.

Korralduse 13224 3. osa sisaldab järgmist mõistet:

terrorism tähendab tegevust, mis:

i) hõlmab vägivaldset akti või akti, mis ohustab inimelu, omandit või infrastruktuuri; ja

ii) selle eesmärgiks paistab olevat: (A) ähvardada või hirmutada tsiviilelanikkonda; (B) mõjutada valitsuspoliitikat ähvardamise või hirmutamise teel; või (C) massihävitamise, mõrvade, inimröövide või pantvangistamisega mõjutada valitsuse tegevust.

President andis korralduse 7. osas rahandusministrile loa kasutada kõiki presidendile IEEPA ja UNPA kohaselt antud volitusi, mida võib vaja minna korralduse täitmiseks. Ta volitas samuti rahandusministrit neid ülesandeid edasi delegeerima teistele USA valitsuse ametnikele ja asutustele ning tegi kõikidele USA valitsusasutustele ülesandeks võtta oma pädevuse piires asjakohased meetmed korralduse sätete täitmiseks. IEEPA ja Ülemaailmse terrorismivastaste sanktsioonide määruse kaudu rakendatud korraldusega volitatakse rahandusministeeriumi välisvaluuta kontrolli osakonna (OFAC) direktorit nõudma igalt isikult finantstehingute või muude andmete esitamist seoses majandussaktsioonide alase uurimisega. Need on õiguslikeks volitusteks, mille kohaselt OFAC nõuab SWIFTilt välja terrorismialaste uurimistega seotud finantsteavet.

Juurdepääsu kontroll ja arvutisüsteemi turvalisus

SWIFTilt kooskõlas terrorismi ja üldisemalt selle rahastamise uurimisega seotud andmete töötlemist käsitleva USA valitsuse kehtestatud korraga saadud andmete suhtes kohaldatakse rangeid tehnilisi ja organisatsioonilisi meetmeid, et kaitsta andmeid juhusliku või ebaseadusliku hävitamise, kaotamise, muutmise või neile juurdepääsu eest. Kõikide järgmiste turvameetmete suhtes kohaldatakse sõltumatut kontrolli.

SWIFTi andmeid hoitakse turvalises füüsilises keskkonnas, eraldi teistest andmetest, ning arvutisüsteemidel on kõrgetasemelised sissetungimiskontrollid ning muud kaitsesüsteemid, et piirata juurdepääsu andmetele üksnes käesolevas dokumendis kirjeldatuga. SWIFTi andmetest ei tehta rohkem koopiaid, kui ainult tagavarakoopia eriolukorras kasutamiseks. Juurdepääsu andmetele ja arvutiseadmetele omavad üksnes vastava julgeolekukontrolli läbinud isikud. Isegi sellised inimesed omavad juurdepääsu SWIFTi andmetele ainult kirjutuskaitse alusel ning TFTP kaudu saavad juurdepääsu ainult need analüütikud, kellele andmete saamine on vajalik ning kelle ülesandeks on terrorismi uurimine, ning isikud, kes on seotud TFTP tehnilise toe, haldamise ja järelevalvega.

Andmete väljavõtmine ja kasutamine on piiratud terrorismi uurimisega

TFTP ei hõlma andmekaevet või mis tahes muud liiki algoritmilist või automatiseeritud profileerimist või arvutil teostatavat filtreerimist. TFTPsse on ehitatud mitmekihiline kontroll, et piirata teabe kogumist, tagada teabe väljavõtmine ja kasutamine ainult terrorismivastase võitluse eesmärgil ning kaitsta terrorismi või selle rahastamisega mitteseotud isikute eraelu puutumatus. Need kattuvad kaitsed jätkuvalt kitsendavad ja piiravad märkimisväärselt juurdepääsu SWIFTi igapäevaste tehingute käigus käsitletavatele finantsandmetele ja nende kasutamist.

Minimaalseks tingimuseks on, et SWIFTile esitatavad väljanõuded koostatakse hoolikalt ja kitsalt, et piirata rahandusministeeriumile edastatavate andmete hulka. SWIFTilt nõutakse ainult selliste andmete esitamist, mida rahandusministeerium peab vajalikuks terrorismi rahastamise vastu võitlemiseks varem tehtud analüüside alusel, mis keskendusid sõnumi liikidele ja geograafilistele piirkondadele, samuti märgatud ohtudele ja nõrkadele külgedele. Lisaks on päringud välja töötatud selliselt, et minimeerida selliste sõnumite väljavõtmist, mis ei ole terrorismi uurimise puhul asjakohased. SWIFTi esitatud andmetes sooritatakse otsingut ainult sellise teabe väljavõtmiseks, mis on seotud kindlaks määratud ja eelnevalt eksisteerinud terroristliku tegevuse uurimisega. See tähendab, et iga sooritatud otsingu puhul tuleb konkreetselt viidata sellistele dokumenteeritud tõenditele ning need talletada, mis toetavad arvamust, et vaatlusalune isik on seotud terrorismi või selle rahastamisega. Samaaegselt salvestatakse kõik SWIFTi andmetes TFTP alusel sooritatud otsingud, sealhulgas salvestatakse seos terrorismiga, mis on vajalik otsingu algatamiseks.

Eeltoodud kaitsete tulemusena on rahandusministeeriumile esitatud SWIFTi andmetest vaadeldud ainult üliväikest osa (st märgatavalt vähem kui üks protsent) ning sedagi üksnes seetõttu, et kõnealused sõnumid vastasid otseselt suunatud ja terrorismiga seotud otsingule.

Sõltumatu järelevalve

Lisaks käesolevas dokumendis kirjeldatud jätkuvale rahandusministeeriumi kontrollide kasutamisele sisaldab TFTP mitmeid üksteist täiendavaid sõltumatuid järelevalveid: SWIFTi enda esindajate, sõltumatu audiitorfirma ja muude sõltumatute USA valitsusasutuste, sealhulgas USA kongressi poolt.

SWIFT ja tema poolt palgatud välisaudiitorid on sooritanud TFTP sõltumatut järelevalvet mitmel teineteist täiendaval viisil. Esiteks on teatavad SWIFTi esindajad läbinud vastava julgeolekukontrolli, et omada 24tunnist juurdepääsu seadmetele ja andmetele ning olla võimelised reaalajas ja tagasiulatuvalt jälgima andmete kasutamist, et selgitada, kas andmeid on kasutatud üksnes terrorismivastasel otstarbel. Lisaks võivad need SWIFTi esindajad viivitamata peatada mis tahes konkreetse otsingu ning nad on võimelised isegi sulgema kogu süsteemi, kui neil on mingeid kahtlusi.

Sõltumatud välisaudiitorid sooritavad SWIFTi andmete hoolduse, juurdepääsu ja kasutamise jätkuvat ja perioodilist sõltumatut kontrolli rahvusvaheliste auditistandarditega kooskõlas olevate täpselt koostatud protokollide kohaselt. Selliste kontrollidega hõlmatakse juurdepääsu kontrolli ja arvutisüsteemi turvalisuse tagatisi, samuti andmete kasutamise piiramist üksnes eespool kirjeldatud terrorismialaste uurimistega. Sõltumatud audiitorid edastavad oma järeldused SWIFTi direktorite nõukogu auditi- ja finantskomiteele.

Lisaks on kooskõlas USA õigusega erinevaid kongressi komiteesid korduvalt teavitatud TFTPst ja selle tegevusest ning nende korrapärast teavitamist jätkatakse. TFTP on olnud kongressi arutelude teemaks.

TFTP üle teostab järelevalvet 2004. aasta jälitustegevuse reformi ja terrorismi ennetamise seaduse kohaselt loodud eraelu puutumatuse ja kodanikuõiguste järelevalve komitee. Komitee ülesanne on tagada, et selliste USA õigusnormide ja täidesaatva organi poliitikate rakendamisel, mis on seotud püüdlustega kaitsta Ameerika Ühendriike terrorismi vastu, on asjakohaselt võetud arvesse eraelu puutumatuse ja kodanikuõiguste küsimusi. Komitee vastutab samuti täidesaatva organi osakondade ja asutuste terrorismialase teabe vahetamise läbivaatamise eest, et kindlaks määrata, kas järgitakse eraelu puutumatuse ja kodanikuõiguste asjakohase kaitse tagamiseks kehtestatud suuniseid.

Nagu allpool kirjeldatud, selline ulatuslik ja sõltumatu järelevalve toimib koos kitsendavate levitamise kontrollidega, mis täiendavalt piiravad SWIFTi finantsteabele juurdepääsu ja kaitsevad eraelu puutumatust.

Teabe levitamine ja vahetamine

Rahvusvaheline üldsus on tunnistanud terrorismialase teabe jagamise äärmist olulisust. Näiteks ÜRO Julgeolekunõukogu resolutsioonis 1373 kutsutakse kõiki riike leidma võimalus operatiivse terrorismialase teabe vahetamise tõhustamiseks ja kiirendamiseks ning teavet jagama, et vältida terroriaktide sooritamist. Sarnaselt nõutakse korralduse 13224 6. osas, et rahandusminister (ja teised ametnikud) teeks kõik asjakohased jõupingutused teiste riikidega koostöö tegemiseks ja tegevuse koordineerimiseks, et saavutada korralduse eesmärgid, sealhulgas terroriaktide ennetamine ja tõkestamine, terroristide rahastamisest ja neile rahastamisteenuste osutamisest keeldumine ning terrorismi toetava rahastamistegevuse kohta jälitusandmete jagamine. Selle taustal võib öelda, et SWIFTilt saadud teavet jagatakse nõuetekohaselt riigi ja rahvusvaheliste partneritega. Selline teabe jagamine on sarnaselt kõikide teiste TFTP tahkudega kooskõlas USA õigusega ning selle suhtes kohaldatakse mitmeid tagatisi, mis on ette nähtud SWIFTi andmete kaitsmiseks ning selliste isikute eraelu puutumatuse kaitsmiseks, keda need andmed võivad puudutada.

TFTP otsinguid sooritavad terrorismivastase võitluse analüütikud kontrollivad igasuguse päringule vastuseks saadud teabe asjakohasust enne selle ettevalmistamist levitamiseks turvaliste kanalite kaudu. Rahandusministeerium viib sellise teabe iga järgneva levitamise korral läbi samuti allikakontrolli, mis tähendab, et mitte ükski teabe saaja ei tohi teavet edastada ilma rahandusministeeriumi selgesõnalise loata. Sellega seoses võib TFTPst pärineva teabe loata avaldamine, samuti nagu loata juurdepääs SWIFTi andmetele, põhjustada range distsiplinaarkaristuse või tsiviil- või kriminaalkaristuse kehtestamise.

SWIFTi andmete põhjal saadud teavet jagatakse teiste USA jälitus- ja õiguskaitse valdkonna asutustega range kontrolli all üksnes terrorismi või selle rahastamise uurimise, tuvastamise, ennetamise ja/või terrorismi või selle rahastamise eest vastutusele võtmise või seotud järgnevate uurimiste ja vastutusele võtmise eesmärgil. Selliseks jagamiseks on volitused antud riikliku julgeolekuseaduse, 2004. aasta jälitustegevuse reformi ja terrorismi ennetamise seaduse ning mitmete vastastikuse mõistmise memorandumite ja seotud korraldustega. Vastuvõtvatel asutustel on rahandusministeeriumiga samasugused USA seadusega kehtestatud kohustused kaitsta TFTP teavet. Samuti on oluline märkida, et TFTP teavet jagatakse teiste USA asutustega üksnes juhtlõnga andmise eesmärgil, mis piirab selle kasutamist kohtumenetluses kinnitavate tõenditena. Vastuvõtvad asutused kasutavad oma olemasolevaid õigusasutusi uurimistegevuseks, sealhulgas dokumentide hankimiseks muudelt allikatelt, mida võib hiljem kohtumenetluses kasutada tõenditena.

Sellised muud asutused jagavad SWIFTi andmetest saadud juhtlõngu samuti oma välispartneritega samal eesmärgil, milleks rahandusministeerium annab igal konkreetsel juhul loa, kui see on riikliku julgeoleku ja õiguskaitse seisukohast õigustatud. Paljusid TFTP kaudu saadud juhtlõngu on jagatud välisriikide asutustega, üldjuhul avaldamata seejuures allikana TFTPd.

SWIFT andmete võimaliku avalikustamise eesmärgil käsitleb rahandusministeerium andmeid salastatutena, õiguskaitse seisukohalt tundlikena ja konfidentsiaalse äriteabena. Rahandusministeerium ei avalikusta neid andmeid, kui talt seda seadusega ei nõuta. Seoses mis tahes haldus- või kohtumenetlusega, mis tuleneb teabevabaduse seaduse (FOIA) alusel kolmandate poolte nõudest TFTP andmetele, on rahandusministeerium seisukohal, et selliseid andmeid ei pea vastavalt teabevabaduse seadusele avaldama.

Hüvitusmehhanism

SWIFTi üksiku tehingu andmete piiratud iseloom, piiratud viis, kuidas teatud SWIFTi andmetele võib TFTP kaudu juurde pääseda terrorismi juba käimasoleva uurimise käigus, ning piirangud levitada teavet juhtlõngadena vähendavad märkimisväärselt hüvitusmehhanismi kui TFTP osa asjakohasust. Olenemata sellest on USA õiguse kohaselt olemas asjakohane hüvitus valitsusasutuste poolse võimaliku kuritarvitamise puhuks.

Konkreetse füüsilise isiku huvidega seoses andmete kasutamise ja võimaliku kuritarvitamise korral heastamise taotlemisega tuleb teha vahet SWIFTi poolt esitatud andmete, milles saab teha otsingut, ning terrorismialase uurimise käigus selliste väljavõetud andmete vahel, mida võib kasutada haldusotsuse või mõne muu valitsusmeetme alusena. SWIFTist OFACi poolt välja nõutud andmed koosnevad täidetud finantstehingute sõnumite koopiatest, st SWIFTi USA filiaalis tavapärase äritegevuse käigus säilitatavatest äridokumentide elektroonilistest koopiatest. Kuigi neid andmeid võidakse veidi töödelda, kasutades käesolevas dokumendis kirjeldatud terrorismivastase tegevuse raames teostatava andmete otsimise ja hankimise äärmiselt piiratud õigust, ei muudeta andmebaasis, milles otsingut sooritatakse, tehingut vahendavate üksiksõnumite raames andmeid, nendega ei manipuleerita ning neid ei lisata ega kustutata.

On oluline veel kord rõhutada, et terrorismivastase tegevuse analüütikud ei vaata suurt hulka SWIFTi poolt esitatud tehinguid vahendavaid sõnumeid ja seega nende kohta teave puudub. Vastates füüsilise isiku eraelu puutumatusega seotud küsimusele, kas andmebaasis leidub teda puudutavat teavet, on peaaegu alati vaja juurdepääsu andmetele, mida ei oleks TFTP tavapärase tegevuse käigus käsitletud. Selline juurdepääs oleks vastuolus TFTP nõudega, et igal otsingul on eelnevalt olemas seos terrorismiga. Kuna päringut tehtavas andmebaasis andmeid ei muudeta, nendega ei manipuleerita ning neid ei kustutata ega lisata, ei ole olemas alust teabe „parandamiseks”. Lisaks muudetaks sellega OFACi poolt välja nõutud täidetud äridokumente.

Tehingut vahendavas sõnumis sisalduvaid andmeid töödeldakse täiendavalt ainult siis, kui andmebaasist, milles otsingut sooritatakse, on välja võetud suhteliselt väike arv sõnumeid, mis otseselt vastavad suunatud terrorismialasele päringule. Kui andmed on välja võetud ja nende suhtes kohaldatakse mitmeid kontrolle, millega lubatakse levitamist ainult terrorismivastase võitluse eesmärgil, võib andmete väidetava kuritarvitamise korral heastamist taotleda pärast asjakohaseid haldus- ja kohtumenetlusi, mida kohaldatakse valitsuse tegevuse suhtes selliste andmete levitamisel.

Heastamise võimalust võib ilmestada järgmiste OFACi poolt võetud haldusmeetmetega, millega blokeeriti omand täitevkorraldust 13224 rakendava ülemaailmse terrorismivastaste sanktsioonide määruse kohaselt. Isik võib taotleda, et OFAC vaataks läbi nimetatud isiku määratlemise eriti ohtliku ülemaailmse terroristina, kusjuures kõnealusele isikule antakse võimalus tõendada, et „määratlemise asjaolud enam ei kehti” ning „esitada väited või tõendid, et määratlemiseks ei ole piisavalt alust”. Konkreetselt määratletud ülemaailmne terrorist võib samuti taotleda asutuse otsuse kohtulikku läbivaatamist haldusmenetlusseaduse vastavate sätete kohaselt. Sellised heastamise taotlemise võimalused haldus- ja kohtumenetluse kaudu kehtivad olenemata rahvusest iga isiku puhul, kelle suhtes on vastu võetud valitsuse otsus.

Säilitamise tähtajad

Terrorismivastase võitluse (ja mis tahes muu) teabe säilitamise tähtaja puhul arvestatakse mitmete faktoritega, sealhulgas nõutavate uurimistoimingutega, kehtivate seaduslike piirangutega ning nõuete ja vastutuselevõtmise regulatiivpiirangutega. Nende ja muude faktorite kohaldatavus ja toimimine varieerub eri asutuste puhul, sõltudes asutuse konkreetsetest ülesannetest ja sihtidest. Eri asutuste kokku pandud terrorismiga seotud teatavat liiki teabe säilitamise tähtajad sõltuvad teabe ja teabega seotud uurimise iseloomust.

USA valitsuse siseselt kiidab erinevate seaduste ja eeskirjade kohaselt asutuse dokumentide säilitamise ja paigutuse heaks riiklik arhiivi ja dokumenditalitus (NARA). Kõik dokumendid, millel ei ole alalist väärtust, tuleb hävitada peale teatava aja möödumist, mis määratakse kindlaks haldus-, fiskaal- ja õiguslikke väärtuste alusel. NARA võtab asutuse dokumentide säilitamise tähtaja määramisel arvesse faktoreid nagu kehtivad seaduslikud piirangud, nõuete ja vastutuselevõtmise regulatiivsed piirangud, pettuste võimalus, kohtuvaidluse võimalus ja sisulised õigused, konkreetset seaduslikku õigust andvad või piiravad seadused ja eeskirjad.

Seoses TFTPga seotud teabe säilitamise tähtajaga tuleb teha vahet SWIFTilt välja nõutud andmete ja väljavõetud andmete vahel, mida kasutatakse haldusotsuse või mõne muu valitsusmeetme alusena.

Rahandusministeerium püüab jätkuvalt ja vähemal kord aastas kindlaks määrata ja kustutada kõik mitte väljavõtmise teel saadud andmed, mis ei ole vajalikud käesolevates tähelepanekutes osutatud eesmärkidel. Eespool nimetatud vajadustepõhise analüüsi tulemustest sõltuvalt kustutab rahandusministeerium pärast käesolevate tähelepanekute avaldamist kõik tema poolt SWIFTist saadud ja mitte väljavõtmise teel saadud andmed mitte hiljem kui viis aastat pärast andmete saamist. Eespool nimetatud vajadustepõhise analüüsi tulemustest sõltuvalt kustutatakse kõik muud mitte väljavõtmise teel saadud andmed mitte hiljem kui viis aastat pärast käesolevate tähelepanekute avaldamist.

Terrorismialasele päringule otseselt vastavate väljavõetud andmete, mille suhtes on terrorismivastase võitluse eesmärgil kohaldatud mitmeid eespool kirjeldatud levitamise kontrolle, suhtes kehtestatakse säilitamise tähtaeg, mida kohaldatakse konkreetse valitsusasutuse konkreetsete uurimisdokumentide suhtes.

Näiteks SWIFTi andmeid, mis on välja võetud TFTP kaudu, võib kasutada isiku uurimisel tema võimalikuks määratlemiseks OFACi ülemaailmse terrorismivastaste sanktsioonide eeskirjade kohaselt. Vastavalt OFACi NARA poolt heaks kiidetud dokumentide säilitamise tähtaegadele juhul, kui lõplik haldusotsus on tehtud isiku määratlemiseks (selline otsus avalikustatakse), säilitatakse alaliselt teave, mille alusel selline otsuse tehti, asutuse tegevust toetava kirjaliku tõendava dokumendina. Tõendavat toimikut säilitatakse võimalikuks halduslikuks või kohtulikuks läbivaatamiseks juhul, kui määratlus seatakse kahtluse alla, ning samuti edaspidisteks terroristliku tegevuse uurimisteks. Alternatiivselt, kui uurimine on lõpetatud ilma määratlemata, hävitatakse uurimistoimikud kohapeal mitte hiljem kui üks aasta pärast uurimise lõpetamist.

Kooskõlas eespool kirjeldatud USA õigusraamistikuga reguleeritakse TFTPst pärit ja levitatud juhtlõngade andmete säilitamise tähtaegu vastuvõtva asutuse või valitsuse eeskirjade ja ajakavade kohaselt. Näiteks teabe suhtes, mida on kasutatud justiitsministeeriumi poolt vastutuselevõtmise käigus, kohaldatakse justiitsministeeriumis kehtivaid säilitamise tähtaegu.

Jätkuv terrorismivastase võitluse alane koostöö

TFTP on osutunud väärtuslikuks terrorismi vastu võitlemisel kogu maailmas, sealhulgas Euroopas. USA valitsus jätkab hindamist, kas TFTP kaudu saadud mis tahes teave võib kaasa aidata terrorismi või selle rahastamise uurimisele, ennetamisele, selle vastu võitlemisele ja selle eest vastutusele võtmisele ühes või mitmes Euroopa Liidu liikmesriigis, ning ta teeb kõikidel sobivatel juhtumitel sellise teabe otstarbekalt asjakohastele asutustele kättesaadavaks.

Märgina meie pühendumusest ja partnerlusest ülemaailmse terrorismi vastu võitlemisel määratakse pädev isik Euroopas kinnitamaks, et programmi rakendatakse kooskõlas käesolevate tähelepanekutega EList pärinevate isikuandmete kaitse kontrollimise eesmärgil. Eelkõige jälgib selline pädev isik, et mitte väljavõtmise teel saadud andmed kustutatakse.

Pädev isik on asjakohaste kogemustega ja on läbinud julgeolekukontrolli; komisjon nimetab ta rahandusministeeriumiga konsulteerides ametisse kaheks aastaks ja teda saab ametisse tagasi nimetada. Pädev isik on oma ülesannete täitmisel täielikult sõltumatu. Oma kohustuste täitmisel ei taotle ega võta pädev isik vastu juhiseid teistelt isikutelt. Pädev isik hoidub oma kohustustega sobimatust tegevusest oma ametis.

Pädev isik esitab igal aastal komisjonile aruande oma tähelepanekute ja järelduste kohta. Komisjon omakorda esitab vajaduse korral aruande Euroopa Parlamendile ja nõukogule.

Rahandusministeerium tagab pädevale isikule tema ülesannete täitmiseks vajaliku juurdepääsu, teabe ja andmed. Pädev isik järgib alati seadusega kehtestatud salastatuse ja konfidentsiaalsuse nõudeid. Praktilistes üksikasjades lepitakse kokku rahandusministeeriumiga.

Rahandusministeerium teatab Euroopa Liidule igast käesolevates tähelepanekutes esitatud tagatiste suhtes tehtavast ning igast USA õigusakti olulistest muudatusest, mis oluliselt mõjutavad käesolevates tähelepanekutes tehtud avaldusi.

Rahandusministeerium püüab lasta käesolevad tähelepanekud avaldada föderaalregistris ning on nõus nende avaldamisega Euroopa Liidu Teatajas.